กสทช. เปิดรับฟังความเห็นหลังประกาศค่าธรรมเนียมวิทยุ-ทีวีฉบับ 2 เป็นเก็บตามเรทรายได้
กสทช. เปิดรับฟังความเห็นหลังประกาศค่าธรรมเนียมวิทยุ-ทีวีฉบับ 2 เป็นเก็บตามเรทรายได้
14 ก.ค. 2559

นายธวัชชัย จิตรภาษ์นันท์ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า กสทช. ได้มีมติเห็นชอบออกร่างประกาศเรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ (ฉบับที่ 2) และเปิดให้มีการเสนอความคิดเห็นถึงวันที่ 29 ก.ค. นี้ (ผ่านทางเวบไซต์ http://bit.ly/29IPYAy) 
โดยสำนักงาน กสทช จะเปิดเวทีสาธารณะเพื่อรับฟังความคิดเห็นต่อร่างประกาศในวันที่ 15 กรกฎาคม 2559 เวลา 08.30 – 13.30 น. ณ ห้องมัฆวานรังสรรค์ สโมสรทหารบก วิภาวดี กรุงเทพฯ
ทั้งนี้ สาระสำคัญของร่างประกาศฯ ฉบับที่ 2 นี้ มีการเปลี่ยนแปลงอัตราค่าธรรมเนียมจัดเก็บใหม่เป็นแบบอัตราก้าวหน้า จากเดิมที่มีการจัดเก็บเพียง 2 อัตรา คือ ร้อยละ 1.5 และ ร้อยละ 2  เท่านั้น ในตารางอัตราค่าธรรมเนียมใบอนุญาตรายปีเดิม (ประกาศ กสทช. เรื่อง ค่าธรรมเนียมใบอนุญาตประกอบกิจการกระจายเสียง หรือกิจการโทรทัศน์ พ.ศ.2555
สำหรับอัตราค่าธรรมเนียมใหม่ เป็นดังนี้ รายได้ 5 ล้านบาทแรก เก็บอัตราร้อยละ 0.50 , รายได้ส่วนที่เกิน 5 ล้านบาทแต่ไม่เกิน 50 ล้านบาท เก็บอัตราร้อยละ 0.75 , รายได้ส่วนที่เกิน 50 ล้านบาท แต่ไม่เกิน 500 ล้านบาท เก็บอัตราร้อยละ 1.00 , รายได้ส่วนที่เหลือ 500 ล้านบาทแต่ไม่เกิน 1,000 ล้านบาท เก็บอัตราร้อยละ 1.175 และรายได้ส่วนที่เกิน 1,000 ล้านบาทขึ้นไป เก็บอัตราร้อยละ 2.00
นอกจากนี้ ร่างประกาศใหม่ปรับลดอัตราเงินเพิ่ม (ค่าปรับ) กรณีไม่ชำระค่าธรรมเนียมภายในวันที่กำหนดหรือ ชำระไม่ครบ จากเดิมที่เรียกเก็บร้อยละ 2 ต่อเดือน เปลี่ยนเป็น ร้อยละ 1.5 ต่อเดือน และกรณีผู้ได้รับใบอนุญาตยกเลิกการประกอบการหรือถูกเพิกถอนใบอนุญาต ต้องชำระค่าธรรมเนียมให้เสร็จภายใน 60 วัน จากประกาศเดิมที่ต้องชำระให้เสร็จภายใน  30 วัน รวมทั้งขยายระยะเวลาในการสอบทานรายได้จากการประกอบกิจการ จากเดิม 90 วันเป็น 120 วัน
 